Jeremaia
Chapter 14
A vosa i Jiova sa yaco vei Jeremaia e na vuku ni dausiga.
2 "Sa tagi o Juta, a kena veimatamata-ni-koro sa malumalumu; era sa loaloa ka dabe e na qele; ia sa lako cake na tagi i Jerusalemi.
3 O ira talega na nodra turaga era sa talai ira na nodra lalai ki na wai: era sa yaco ki nai keli, ka sega ni kunea na wai; era sa lesu ka maca wale na medra bilo; era sa madua ka taqaya, ka ra sa ubia na uludra.
4 Ni sa kakaca na qele, ni sa sega na uca ena vanua, era madua nai vakatau-ni-were, era sa ubia na uludra.
5 Io, na teiri talega sa vakasucu e na teitei, ka sa biuta, ni sa sega na co.
6 Na asa kila talega, era sa tu mai na talasiga, era dramica na cagi me vaka na gata lelevu; sa malumalumu na matadra, ni sa sega na co."
7 Kemuni Jiova, o Ni sa beitaki keimami dina e na neimami caka cala, ia Mo Ni cakacaka e na vuku ni yacamuni ga: ni sa ka levu na neimami dauvuki; keimami sai valavala ca vei kemuni.
8 Kemuni ga era dauvakararavi kina na Isireli, na nodra i vakabula e na gauna ni rarawa. E na vuku ni cava o Ni sa vaka na vulagi e na vanua, ka vaka na tamata sa daulako tu sa tiko walega me moce e na bogi?
9 E na cava o Ni sa vaka na tamata sa taqaya, ka vaka na qaqa sa sega ni ia rawa na veivakabulai? ia, oi kemuni, Jiova, o Ni sa tiko kei keimami, na Yacamuni talega keimami sa vakayacani kina; Mo ni kakua ga ni biuti keimami!
10 Sa tukuna vakaoqo o Jiova vei ira na tamata oqo, "Sa vaka ga oqo na nodra vinakata me ra lako sese, era sa sega ni tarova na yavadra, ia o Jiova sa sega kina ni vinakati ira; ena nanuma oqo na nodra caka cala, ka cudruva na nodra i valavala ca."
11 Sa qai tukuna vei Au o Jiova, "Mo kakua ni masulaki ira na tamata oqo me ra vinaka.
12 "Ni ra sa lolo, Au na sega ni rogoca na nodra tagi, ni ra sa vakacabora nai soro kama kei nai madrali; Au na sega ni vinakati ira, ia Au na vakarusai ira ga e nai seleiwau, kei na viakana, kei na mate dauveiveitauvi."
13 Au sa qai tukuna, "Ulei, noqu Turaga Jiova! Raica, o ira na parofita era sa tukuna vei ira, 'Dou na sega ni raica nai seleiwau, ena sega talega vei kemudou na viakana; ni'u na solia vei kemudou e na yasana oqo me sautu dina ga.'"
14 A sa tukuna vei Au o Jiova, "Sa ka lasu ga era parofisaitaka e na Yacaqu o ira na parofita. Au a sega ni talai ira, Au a sega ni vakaroti ira, au a sega talega ni vosa vei ira. Era sa parofisaitaka ga vei kemudou na raivotu lasu, kei na vosa mana lasu, kei na ka wale, kei nai lawaki ni lomadra.
15 "O koya sa tukuna kina o Jiova e na vukudra na parofita era sa ia na parofisai ena Yacaqu, ia oi Au, Au a sega ni talai ira, ka ra sa tukuna ga, 'Nai seleiwau kei na dausiga ena sega ni yaco ki na vanua oqo' — 'Era na vakarusai ga na parofita o ya e nai seleiwau kei na dausiga!
16 'Ia na tamata era sa dauparofisai vei ira era na biu tu ki na saqata ni koro o Jerusalemi e na vuku ni dausiga kei nai seleiwau; ena sega talega e dua me buluti ira; o ira, se na watidra, se na luvedra tagane, se na luvedra yalewa, ia Au na sovaraka ga vei ira na nodra ca.'
17 "Ia mo tukuna vei ira na vosa oqo; 'Me dave sobu na wai mai na mataqu e na siga kei na bogi, ia me kakua ni cegu. Ni sa ramusu na luvena yalewa na noqu tamata e na dua na rusa levu, ka sa yaviti vakaca sara.
18 Kevaka Au sa lako yani ki na were, raica, era sa davo no o ira na vuetaki e nai seleiwau! Kevaka Au sa curu yani ki na koro, raica, era sa davo no o ira na mate e na viakana! Io, o ira vata na parofita kei na bete era sa lako voli ga ki na dua na vanua era sa sega ni kila.'"
19 O Ni sa biuti ira sara beka na Juta? Sa vakasisilataki ira beka na Saioni na Yalomuni? Ena cava o Ni sa cudruvi keimami, ka keimami sa sega ni vakabulai rawa tale? Keimami a yadrava na vakacegu, ka sa sega ni yaco e dua na ka vinaka; Keimami tukuna me yaco na gauna ni veivakabulai, ia raica, sa yaco ga na ka rarawa.
20 Kemuni Jiova, keimami sa vakatusa na neimami ca, kei na caka cala ni neimami qase, ni keimami sai valavala ca vei Kemuni.
21 Mo ni kakua ni cati keimami, e na vuku ni Yacamuni, Mo Ni kakua ni vakarogocataka na Nomuni tikotiko vakaiukuuku. Mo ni nanuma, ka Mo Ni kakua ni vakatawayagataka na nomuni veiyalayalati kei keimami.
22 Sa dua beka na nodra ka lasu na veimatanitu me vakatauca rawa na uca? Se sa solia rawa beka na uca o lomalagi? Sai kemuni duaduaga, Jiova, na neimami Kalou se sega? O koya keimami na vakararavi kina vei Kemuni, ni sai Kemuni ga sa cakava na ka kece oqo.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn